Anexa la H.C.L. nr. 130/2025 

R E G U L A M E N T
privind acordarea unor stimulente financiare elevilor și cadrelor didactice din unitățile de învățământ preuniversitar din municipiul Brad, care au obținut rezultate deosebite la olimpiadele și concursurile școlare județene, naționale și internaționale, precum și 
elevilor care au obținut media 10 la examenele de evaluare
 națională și bacalaureat

 
CAPITOLUL I. DISPOZIȚII GENERALE
      Art. 1. (1) - Autoritatea locală are datoria morală de a recompensa performanțele elevilor care obțin rezultate deosebite, distincții, medalii și premii speciale la olimpiadele și concursurile școlare județene, naționale și internaționale, precum și la examenele de evaluare națională și bacalaureat și de a recunoaște eforturile și dedicarea profesorilor care îi pregătesc.  
                  (2) - Promovarea și susținerea performanței în educație constituie un obiectiv important pentru comunitate, premierea acestor elevi și profesori reprezentând un semn de apreciere și recunoaștere a efortului depus, rezultatele obținute de către aceștia fiind reprezentative pentru municipiul Brad. 
     Art. 2. - Prezentul regulament are drept scop crearea unui cadru unitar de susținere a elevilor, stabilirea criteriilor și a procedurii privind acordarea unor stimulente financiare elevilor și cadrelor didactice din unitățile de învățământ preuniversitar din municipiul Brad, care au obținut rezultate deosebite la olimpiadele și concursurile școlare județene, naționale și internaționale aprobate anual de Ministerul Educației, precum și elevilor care au obținut media 10 la examenele de evaluare națională și bacalaureat. 
 
CAPITOLUL II.  CADRUL LEGAL
 
      Art. 3. - La baza elaborării acestui regulament stau următoarele prevederi legale: art. 106 alin. (1) lit. k), art. 127 lit. l), art. 135 alin. (4), art. 144 alin. (4), alin. (5), alin. (5^1) și alin. (5^2) din Legea învățământului preuniversitar nr. 198/2023, cu modificările și completările ulterioare, ale art. 5 alin. (3) din Legea nr. 273/2006 privind finanțele publice locale, cu modificările și completările ulterioare, precum și ale art. 4 lit. b) și art. 7 din Legea nr. 52/2003 privind transparența decizională în administrația publică, republicată, cu modificările ulterioare.
 
CAPITOLUL III. MODALITATEA DE ACORDARE A 
STIMULENTELOR FINANCIARE
 
          Art. 4. (1) - Anual, după încheierea anului școlar, Primăria Municipiului Brad, prin Compartimentul Relații Publice, va solicita unităților de învățământ preuniversitar din municipiul Brad situația nominală pe categorii de beneficiari (elevi și profesori coordonatori) care au obținut rezultate deosebite la olimpiadele și concursurile școlare județene, naționale și internaționale. 
                 (2) - Anual, la încheierea calendarului examenelor de evaluare națională și bacalaureat, Primăria Municipiului Brad, prin Compartimentul Relații Publice, va solicita unităților de învățământ preuniversitar din municipiul Brad situația nominală a elevilor care au obținut media 10 la examenul de evaluare națională și la examenul de bacalaureat. 
Art. 5. (1) - Premierea elevilor și a cadrelor didactice se va face luând în considerare rezultatele trimise de către  unitățile de învățământ preuniversitar din municipiul Brad.       
                        (2) - Atât pentru elevii care au obținut media 10 la examenele de evaluare națională și bacalaureat, cât și pentru elevii și cadrele didactice care au obținut rezultate deosebite la olimpiadele și concursurile școlare județene, naționale și internaționale, premierea se va realiza pe baza listelor nominale și a sumelor de bani aprobate anual prin hotărâre a Consiliului Local al Municipiului Brad.  
Art. 6. (1) - Premierea elevilor și a cadrelor didactice se va face în limita fondurilor disponibile și în funcție de valoarea performanței, respectiv premiile obținute la olimpiadele și concursurile școlare județene, naționale și internaționale. La etapele județeană și națională se vor premia locurile I, II și III, iar la etapa internațională se vor premia toate distincțiile primite.  
                       (2) - În cazul în care un elev a obținut mai multe premii, suma se va stabili în funcție de premiul cel mai mare obținut, astfel încât suma acordată să recompenseze rezultatul cel mai bun obținut.
                       (3) - Un profesor coordonator care a pregătit unul sau mai mulți elevi va fi premiat o singură dată, pentru performanța cea mai mare obținută de către elevul/ elevii îndrumat. 
                       (4) - Stimulente financiare vor fi alocate prin hotărâre de Consiliu Local și pentru elevii care au obținut media 10 la examenul de evaluare națională și examenul de bacalaureat, la încheierea calendarului național de examinare, în limita fondurilor disponibile.  
Art. 7. - Acordarea stimulentelor financiare este permisă în măsura în care nu există dispoziții legale contrare ori măsuri cu caracter suspensiv stabilite prin acte normative sau prin hotărâri ale autorităților competente.
Art. 8. - Niciun elev nu poate fi discriminat sau avantajat cu privire la acordarea premiului pe următoarele criterii: religie, sex, rasă, apartenență la organizațiile legal constituite sau apartenența politică a familiei.
Art. 9. – Premierea se va face într-un cadru festiv organizat în fiecare an la inițiativa Primarului Municipiului Brad.
Art. 10. – În cazuri excepționale se pot acorda stimulente financiare pentru rezultate școlare deosebite, altele decât cele cuprinse în listele aprobate anual de Ministerul Educației, în măsura identificării de resurse financiare extrabugetare, prin decizia comisiei de organizare a evenimentului.
Art. 11. - Lista finală a beneficiarilor și cuantumul stimulentelor financiare vor fi aprobate prin hotărâre a Consiliului Local al Municipiului Brad.

CAPITOLUL IV. DISPOZIȚII FINALE 
Art. 12. - Suma totală aferentă premierii va fi alocată din bugetul local al Municipiului Brad, prin grija Serviciului Buget, Finanțe, Contabilitate, Taxe și Impozite Locale, reprezentând atât fondul de premiere, cât și sumele necesare organizării evenimentului de premiere (diplome, flori, alte materiale necesare etc.).  
Art. 13. - Valoarea stimulentelor financiare acordate elevilor și cadrelor didactice va fi exprimată în lei și se va acorda pe baza statelor de plată întocmite de către Compartimentul Relații Publice, în colaborare cu Serviciul Buget, Finanțe, Contabilitate, Taxe și Impozite Locale.
Art. 14. - Stimulentele financiare sunt considerate recompense din fonduri publice, astfel că sunt asimilate veniturilor neimpozabile, conform prevederilor art. 62 lit. d) din Codul Fiscal, cu modificările și completările ulterioare. 

